Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 1 Pv 421/13/1101	Bratislava I, 23.4.2014
EEČ : 2-8-100-2014

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátorka Okresnej prokuratúry Bratislava I
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	rodné priezvisko: XXXXX
Obsahom zmieru je:
-	poškodený si neuplatňuje voči obvinenému žiadne nároky v súvislosti s náhradou škody, 
-	obvinený zloží na účet Okresnej prokuratúry XXXXX I peňažnú sumu na všeobecne prospešné účely vo výške 220,- €, z ktorej štátu na peňažnú pomoc obetiam trestnej činnosti patrí 50% a 50% peňažnej sumy je určených pre XXXXX XXXXX , IČO: XXXXX, DIČ: 2022603979 
-	obvinený XXXXX Ćazimi čin oľutoval a ospravedlnil sa poškodenému  a poškodený ospravedlnenie obvineného prijal.

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odb.kriminál.polície OR PZ XXXXX I pod spisovou značkou XXXXX
na tom skutkovom základe, že 26.05.2013 v čase približne o 05.00 hod. pod mostom SNP v Bratislave pristúpil obvinený XXXXX XXXXX k poškodenému XXXXX, ktorý smeroval so svojimi dvoma kamarátmi k autobusovej zástavke pod most SNP v Bratislave a fyzicky poškodeného napadol a to takým spôsobom, že ho začal fackovať a 3-4 krát ho udrel do oblasti tváre,

Odôvodnenie: 
Vyšetrovateľka Okresného riaditeľstva Policajného zboru XXXXX I odboru kriminálnej polície uznesením z 25.05.2013 pod spisovou značkou XXXXX podľa § 199 odsek 1 Trestného poriadku začala trestné stíhanie vo veci prečinu  ublíženia na zdraví spolupáchateľstvom podľa § 20 k § 156 odsek 1, odsek 3 písmeno c) Trestného zákona na skutkovom základe v predmetnom uznesení uvádzanom. Uznesením z 12.09.2013 vyšetrovateľ vtedajšieho Okresného riaditeľstva Policajného zboru v XXXXX odboru kriminálnej polície, 1. oddelenia všeobecnej kriminality (v súčasnosti 1. oddelenie vyšetrovania) (ďalej len „vyšetrovateľ“) postupom podľa § 206 odsek 1 Trestného poriadku vzniesol XXXXX obvinenie za prečin výtržníctva podľa § 364 odsek 1 písmeno a) Trestného zákona na skutkovom základe uvedenom v predmetnom uznesení. 

	Po skončení skráteného vyšetrovania vyšetrovateľ predložil vyšetrovací spis prokurátorke s návrhom na zmier. S návrhom vyšetrovateľa som sa stotožnila a zistila som, že sú splnené podmienky na konanie o uzavretí zmieru. 

Podľa § 220 odsek 1 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 215 odsek 1 písmeno g) Trestného poriadku, prokurátor zastaví trestné stíhanie, ak sa schváli zmier medzi obvineným a poškodeným.

Prečinu výtržníctva podľa § 364 odsek 1 písmeno a) Trestného zákona sa dopustí ten, kto sa dopustí slovne alebo fyzicky, verejne alebo na mieste verejnosti prístupnom hrubej neslušnosti alebo výtržnosti najmä tým, že napadne iného a za to sa potrestá až na tri roky.

Skutok, za ktorý je obvinený stíhaný má znaky vyššie uvedeného prečinu, pričom horná hranica trestu odňatia slobody ustanovená v osobitnej časti Trestného zákona je tri roky a teda neprevyšuje päť rokov. 

K osobe obvineného poukazujem na skutočnosť, že obvinený XXXXX XXXXX sa doposiaľ nedopustil žiadneho priestupku  a rovnako nespáchal ani žiaden trestný čin. 

Obvinený XXXXX XXXXX vyhlásil pri svojom výsluchu v procesnom postavení obvineného, že sa priznáva k spáchaniu skutku, čo možno považovať za vyhlásenie, že spáchal skutok, za ktorý je stíhaný, pričom nie sú odôvodnené pochybnosti o tom, že jeho vyhlásenie bolo vykonané slobodne, vážne a určito. Taktiež sa poškodenému za svoje správanie ospravedlnil. Obvinený aj poškodený vyjadrili vo svojich výpovediach, že súhlasia so zmierom. 

Poškodený si voči obvinenému neuplatnil žiadne nároky v súvislosti s náhradou škody a škoda mu zo strany obvineného ani spôsobená nebola.  

Po ukončení skráteného vyšetrovania prokurátorka vydala pokyn na vykonanie mediácie z 28.02.2014 adresovaný probačnému a mediačnému úradníkovi Okresného súdu XXXXX I. Probačný a mediačný úradník 31.03.2013 predložil prokurátorovi správu o výsledku mediácie s ostatnými podkladmi s tým, že mediácia bola úspešná a medzi obvineným a poškodeným došlo k uzavretiu zmieru. Súčasťou predložených podkladov sú súhlasy obvineného a poškodeného s vykonaním mediácie, vyhlásenie obvineného, že spáchal skutok, za ktorý je trestne stíhaný, samotný zmier uzatvorený medzi obvineným a poškodeným a vyhlásenie poškodeného, že si náhradu škody nežiada. 

Obsahom zmieru uzatvoreného 28.03.2014 je vyhlásenie poškodeného XXXXX, že si neuplatňuje voči obvinenému žiadne nároky v súvislosti s náhradou škody, ďalej záväzok obvineného zložiť na účet Okresnej prokuratúry XXXXX I peňažnú sumu na všeobecne prospešné účely vo výške 220,- €, z ktorej štátu na peňažnú pomoc obetiam trestnej činnosti patrí 50% a 50% peňažnej sumy je určených pre XXXXX XXXXX , IČO: XXXXX, DIČ: XXXXX. Obsahom zmieru je taktiež ospravedlnenie obvineného XXXXX poškodenému XXXXX, ktorý ospravedlnenie obvineného prijal.

Obvinený XXXXX XXXXX a poškodený XXXXX so zmierom výslovne súhlasili a zhodne prehlásili, že zmier uzavreli slobodne, vážne, zrozumiteľne a určito, na znak čoho uzavreli dohodu o zmieri, ktorú vlastnoručne podpísali.

Z výpisu z účtu Krajskej prokuratúry XXXXX bolo zistené, že obvinený dňa 04.04.2014 poukázal na predmetný účet sumu vo výške 220,- €  na všeobecne prospešné účely.
 
Ďalej prokurátorka z hľadiska splnenia podmienok na adresáta 50% poukázanej sumy zistila, že XXXXX je občianskym združením zapísaným v registri Ministerstva vnútra Slovenskej republiky a oblasť jeho činnosti sociálna a opatrovateľská je v súlade so všeobecne prospešným účelmi vymedzenými v ustanovení § 224 odsek 1 Trestného poriadku. 

	Zo zabezpečených dôkazov možno konštatovať, že pri uvedenom skutku sa jednalo o exces obvineného z jeho obvyklého správania o čom svedčí aj skutočnosť, že doposiaľ nebol priestupkovo ani súdne trestaný. Obvinený svoje konanie oľutoval, poškodenému sa ospravedlnil a celá vec bude pre neho ponaučením do budúcnosti. Mám za to, že  sumu 220,- € možno považovať za dostatočne primeranú, aj s prihliadnutím na následné správanie obvineného po trestnom čine a jeho majetkové pomery, keď sa u neho jedná o osobu študenta, ktorý si privyrába hraním futbalu v Rakúsku, pričom jeho čistý mesačný príjem predstavuje 300,- €.

Vyhodnotením všetkých vykonaných dôkazov a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery som dospela k záveru, že takýto spôsob rozhodnutia je dostačujúci.

Nadobudnutím právoplatnosti uznesenia o schválení zmieru a zastavení trestného stíhania nastávajú účinky podľa § 9 odsek 1 písmeno e) Trestného poriadku, čo znamená, že XXXXX už za tento skutok nebude možné trestne stíhať, pokiaľ nebude toto rozhodnutie v predpísanom konaní zrušené.

Len čo sa stane vykonateľným toto uznesenie, prokurátorka zabezpečí, aby peňažná suma určená obvineným na všeobecne prospešné účely bola poukázaná adresátom uvedeným v rozhodnutí.

Poučenie: 
Proti tomuto uzneseniu sťažnosť nie je prípustná. (§ 185 odsek 2 Trestného poriadku, § 215 odsek 6 Trestného poriadku)

JUDr. Kristína Bedlovičová
prokurátorka